《次汪翰林登尹山述怀效韩仪曹诗韵》
明代·王汝玉

朱火流天末，商飙起江皋。佳人在何许，一夕增波涛。

相望阻遐道，无由泛轻舠。烟空数雁过，木落群峰高。

感兹岁将晚，使我心烦劳。徒然植兰茝，乃尔埋榛蒿。

清风既不至，霜霰将焉逃。赋诗谢妍倡，兼以呈同曹。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。